Elkeen sal "volgens sy eie geloof" gered word: Waar of vals? - www.bybelkennis.co.za
by Mitch Kalp · Published 05/02/2014 · Updated 28/09/2014
Elkeen sal "volgens sy eie geloof" gered word:
Mens hoor dikwels dat mense sê: "Elkeen sal volgens sy eie geloof gered word". Daarmee bedoel sommige mense dat dit eintlik nie saak maak in watter geloof of hoe jy glo nie, want almal gaan uiteindelik hemel toe. So 'n begrip van redding is universalisties van aard – dit is, almal sal uiteindelik gered word. Hierdie tipe siening is al so oud soos die kerk self en word al van die vroegste tyd af verwerp.
Die Christendom verstaan redding Christosentries – dit beteken dat daar buite geloof in Christus nie redding te vinde is nie (Joh 14:6). Mense wat universalisties oor redding dink, glo dat almal gered gaan word ongeag of hulle Christus as persoonlike verlosser aanvaar of nie.
Indien iemand op 'n universalistiese wyse 'n stelling maak soos "almal sal volgens hulle eie geloof gered word", kan die Christen hulle antwoord met Johannes 14:6 en argumenteer dat hulle saamstem dat die aard van jou geloof die aard van jou redding gaan bepaal. Kwalifiseer dan jou stelling deur te sê dat indien jou geloof nie Christus as die sentrum het nie, sal jy volgens die aard van jou geloof, nie gered word nie.